讀司馬公集解大玄
作者：呂本中
朝代：宋

paragraphs: 京城半年圍，道路三月病。
輕舟過江來，所向復未定。
客房夜涼冷，氣體亦粗勝。
月穿窗罅白，風入桐葉勁。
挑燈讀太玄，愛此頃刻靜。
物數極三甲，此理本天命。
首贊則分行，故未及世應。
古曆漢則亡，易實更三聖。
哀哉楊子雲，上與數子競。
雖云耗心力，固自有捷徑。
後來司馬公，獨斂衆說盛。
錙銖判訛謬，一宗蒙是正。
讀玄則知易，此實公所證。
如何少年子，便欲獻譏評。
我老未知學，讀此知不稱。
掩卷坐搔首，一洗肝肺淨。
明朝尋故人，此語殊未竟。